  Алёна Григорьева «Тотальный диктантлы» укшась «Бадӟым удмурт диктант» акция элькунын 16 оштолэзе ортчоз. Со сярысь «ВКонтакте» сайтын ужрадлэн группаез ивортэ. Таяз аре ужрад 5-тӥзэ радъяськоз ни. Диктантлы текстъёс котькуд ар удмурт гожъясьёс малпало, авторез но темаез азьло ик тодмо луо. Туэ диктант сӥземын луоз Удмуртиысь калык суредасьлы Семён Виноградовлы, толшоре со 80 арессэ пусйиз. Текстсэ гожтоз Удмуртиысь калык писатель Василий Ванюшев. «Элькунысь калык писатель Василий Ванюшев — текстлэн авторез — уж борды басьтӥськиз ни. Быръемын луоз Семён Виноградовлэн улонэныз, уженыз герӟаськем тунсыко учыр. Угось, юбилейзэс туэ пусъем дано адямиос егит дырысенызы тодмо», — верало радъясьёс. Асьсэдыз эскерыны мылкыд карисьёс диктантэз 2 интыын гожтыны быгатозы: 11 часын — Удмурт кун университетын но Пастухов ульчаысь 13 номеро юртын. Со сяна, 15 часын диктантэз лыдӟозы «Мынам Удмуртие» радиолэн меӵак эфираз. Радио пыр текстэз кылзыса, азьвыл аръёсы удмурт диктантэз гожтӥзы Мускоын, Санкт-Петербургын но кунгож сьӧрын улӥсьёс. Тодэ вайытом, со нуналэ ик 16 часын «Тотальный диктант» акция ортчоз. Ижын гинэ сое 29 интыын гожтыны луонлык вань. Текстлэн авторез — нылпиослы гожъясь, кылбурчи, драматург но сценарист Андрей Усачев. Тегъёс: Лулчеберет Дышетон Ижкар Удмуртия йӧскалыклулчеберет удмуртъёс  